ཉིས་ཏེ། དོན་གཉིས་ཟུར་གཉིས་ལྡན་པ་སེམས་བསྐྱེད་ཡིན། དམིགས་ཡུལ་གཉིས་ལས། གཞན་དོན་ཞེས་པའི་གཞན་ཡང་སེམས་ཅན་བརྒྱ་སྟོང་ལྟ་བུའི་སེམས་ཅན་ཕྱོགས་རེ་བ་དང་། དོན་ཡང་སྡུག་བསྔལ་དང་བདེ་བ་ཕྱོགས་རེ་བ་བསལ་སྒྲུབ་ལྟ་བུ་མིན་པར། གཞན་ནམ་མཁས་གར་ཁྱབ་ཀྱི་སེམས་ཅན་རྣམས། དོན་འཁོར་བ་དང་མྱང་འདས་ཀྱི་སྡུག་བསྔལ་ཕྲ་རགས་ཐམས་ཅད་དང་བྲལ་བ། གནས་སྐབས་ལྷ་མིའི་བདེ་བ་མཐར་ཐུག་ངེས་ལེགས་ཐར་པ་དང་ཐམས་ཅད་མཁྱེན་པའི་བདེ་བ་ལྟ་བུའི་འདོད་དོན་ཡོངས་སུ་རྫོགས་པ་ཞིག་ཡིན། དེ་ལྟ་བུའི་གཞན་དོན་ཡོངས་རྫོགས་ཞིག་སྒྲུབ་པར་དོན་དུ་གཉེར་བའི་བློ་སྐྱེ་བ་དང་། དེའི་ཐབས་སུ་དགྲ་གཉེན་འདྲ་མཉམ་གྱི་བློ་དང་སེམས་ཅན་ཡིད་འོང་གི་བློ་གཉིས་སྐྱེ་དགོས། ཡིད་འོང་གི་བློ་དེ་འབྱུང་བ་ལ་ཐོག་མར་བློ་དེའི་འགལ་རྐྱེན་ཆགས་སྡང་གི་བློ་དང་བྲལ་བའི་དགྲ་གཉེན་མཉམ་པའི་བློ་སྐྱེ་དགོས་པ་ཡིན། ཆགས་སྡང་གི་ཕྱོགས་རིས་སུ་ཆད་པའི་བློ་དང་མ་བྲལ་ན། ཆགས་ཡུལ་གྱི་གཉེན་དང་སྡང་ཡུལ་གྱི་དགྲ་གཉིས་སོ་སོར་བཅད་དེ་གཉེན་ལ་ཡིད་འོང་གི་སེམས་དང་དགྲ་ལ་ཡིད་དུ་མི་འོང་བའི་བློ་གཉིས་སོ་སོར་འབྱུང་བས། སེམས་ཅན་རྣམས་འདྲ་མཉམ་དུ་ཡིད་འོང་གི་རྣམ་ལྡན་དུ་འཆར་ཤིན་ཏུ་དཀའོ། །དེའི་གནད་ཀྱིས་ད་ལྟར་གཉེན་ལ་ཡིད་དུ་འོང་ནས་དགའ་བའི་བློ་འབྱུང་ཚེ་གཉེན་གྱིས་ད་ལྟར་ཕན་ཁ་ཡར་བཏགས་པ་ཙམ་རྒྱུ་མཚན་དུ་བྱས་ནས་ཆགས་མི་རིགས་ཏེ། གཉེན་འདིས་ཀྱང་ཚེ་རབས་སྔ་མ་རྣམས་སུ་བདག་གི་དགྲར་གྱུར་ཏེ་གནོད་བྱས་ཚུལ་ལ་བསམ་ནས་ཆགས་པའི་བློ་དགག། དགྲ་ལ་ཡིད་དུ་མི་འོང་ནས་མི་དགའ་བའི་བློ་འབྱུང་ཚེ། ད་ལྟར་གནོད་ཁ་ཡར་བྱས་པ་རྒྱུ་མཚན་དུ་བྱས་ནས་སྡང་མི་རིགས་ཏེ། དགྲ་འདིས་ཀྱང་ཚེ་རབས་སྔ་མའི་དུས་སུ་གཉེན་དུ་གྱུར་ནས་ཕན་བཏགས་ཚུལ་ལ་བསམ་ནས་སྡང་བའི་བློ་དགགདེ་ལྟར་ཡང་ཡང་གོམས་པས་མཐར་དགྲ་ལ་ཡིད་དུ་མི་འོང་བ་དང་། གཉེན་ལ་ཡིད་དུ་འོང་བའི་ཁྱད་པར་མེད་ཚེ་སེམས་སྙོམས་པའི་བཏང་སྙོམས་ཚད་མེད་ཀྱི་བློ་སྐྱེས་པ་ཡིན། དེ་ནས་སེམས་ཅན་རྣམས་ཡིད་འོང་གི་རྣམ་པར་ཤར་བའི་བློ་སྐྱེ་བ་ལ། སེམས་ཅན་ཁྱད་པར་མེད་པར་དྲིན་ཅན་གྱི་མ་ཡིན་པར་ཤེས་དགོས། རང་འཁོར་བའི་གནས་འདིར་ལས་ཉོན་གྱི་དབང་གིས་སྐྱེ་བ་བླང་བའི་གྲངས་མཐའ་མེད། སྐྱེ་བ་མཐའ་མེད་བླང་དུས་སུ་སེམས་ཅན་རེ་རེ་ཡང་། ཡང་ཡང་མར་གྱུར་པའི་གྲངས་མཐའ་མེད། དེ་ལྟར་སེམས་ཅན་རྣམས་མར་མ་གྱུར་པ་དང་། མ་གྲངས་མེད་མ་བྱས་པ་གཅིག་ཀྱང་མེད། མར་གྱུར་རིས་ཀྱི་ཆོས་དང་འཇིག་རྟེན་གང་ཐད་ནས་རང་ནུས་དང་བསྟུན་པའི་ཕན་བདེ་ལ་སྦྱར་བས་དྲིན་མི་ཆེ་བ་གཅིག་ཀྱང་མེད། དེ་ལྟར་མར་གྱུར་པ་དང་དྲིན་ཆེ་བ་གཉིས་ཡང་ཡང་བསམ་ནས་ཡིད་འོང་དུ་ཤར་བ་ན། མ་དྲིན་ཅན་རྣམས་ལ་བདག་གིས་ཕར་དྲིན་བྱིན་ནས་དྲིན་ལན་འཁོར་ཟིན་པ་ནི་གཅིག་ཀྱང་མེད་པས། ད་ལྟ་དལ་འབྱོར་གྱི་རྟེན་རྙེད། མཚན་ལྡན་གྱི་བླ་མ་དང་མཇལ། ཐེག་ཆེན་གྱི་གདམ་དོན་དང་འཕྲད་པའི་དུས་འདིར་དྲིན་ལན་གཟོ་ཐབས་ལ་མི་འབད་པར། རང་དོན་ཙམ་གཉེར་བ་ནི་སྐྱེས་བུ་དམ་པའི་ངང་ཚུལ་ལས་ཕྱི་རོལ་ཏུ་གྱུར་པ་ཡིན་པས་དྲིན་ལན་གཟོ་དགོས། དེའང་སེམས་ཅན་རྣམས་ཕྲལ་ཡུན་གྱི་བདེ་བ་དང་ལྡན་འདོད་ཀྱི་ཡིད་འོང་གི་བྱམས་པ་དང་། སྡུག་བསྔལ་ཕྲ་རགས་དང་བྲལ་འདོད་ཀྱི་བརྩེ་བའི་སྙིང་རྗེ། སེམས་ཅན་གྱི་བདེ་བ་ལྡན་ཐབས་དང་སྡུག་བསྔལ་བྲལ་ཐབས་ཀྱི་ཁུར་རང་གིས་ལེན་པའི་ལྷག་བསམ་རྣམ་དག་གི་གཞན་དོན་དོན་གཉེར་གྱི་བློ་བསྐྱེད་དགོས། དེ་ལྟ་བུའི་སེམས་ཅན་གྱི་དོན་ཡོངས་རྫོགས་སྒྲུབ་པའི་མཐུ་ད་ལྟ་བདག་ལ་མི་འདུག་པས། གཞན་དོན་དེ་སྒྲུབ་པའི་མཐུ་ནུས་དེ་སུ་ལ་ཡོད་ན་མི་འཁོར་སྒྱུར་དང་ལྷ་དབང་བརྒྱ་བྱིན་ཚངས་པ་ལའང་མེད། དེར་མ་ཟད་ཉན་རང་དགྲ་བཅོམ་དང་བྱང་ཆུབ་སེམས་དཔའ་དག་ས་ལ་བཞུགས་པ་ལའང་གཞན་དོན་འབད་མེད་དུ་སྒྲུབ་པའི་ནུས་པ་མ་རྫོགས་པས་གཞན་དོན་སྒྲུབ་པའི་ནུས་པ་མཐར་ཕྱིན་རྫོགས་པ་ནི་རྫོགས་པའི་སངས་རྒྱས་ཁོ་ན་ཡིན་པས། དམིགས་ཡུལ་གཉིས་པ་རྫོགས་བྱང་གི་ཡོན་ཏན་ལ་དམིགས་ནས། བདག་གིས་སེམས་ཅན་གྱི་དོན་ཡོངས་རྫོགས་སྒྲུབ་ཐབས་དམ་པ་ནི་རྫོགས་བྱང་ཉིད་ཐོབ་འདོད་ཀྱི་བློ་སྦྱང་དགོས། དེ་ལའང་རྫོགས་པའི་བྱང་ཆུབ་ལ་སེམས་ཅན་གྱི་དོན་བྱེད་པའི་ནུས་པ་རྫོགས་ཚུལ་གྱི་ཡོན་ཏན་ཤེས་རབ་ཀྱིས་དཔྱད་ནས་ངེས་པ་དྲངས་དགོས། ཡོན་ཏན་ཡང་སངས་རྒྱས་རང་ཉིད་སྲིད་ཞིའི་སྡུག་བསྔལ་རྒྱུ་བཅས་ལས་གྲོལ་བའི་སྤངས་པའི་ཡོན་ཏན་ཡང་རྫོགས། སེམས་ཅན་གྱི་སྲིད་ཞིའི་སྡུག་བསྔལ་དང་དེ་གང་ལས་བྱུང་བའི་རྒྱུ་དང་། དེ་ལྡོག་པའི་ཐབས་དང་ཐབས་དེ་ལས་བྱུང་བའི་འབྲས་བུ་དང་བཅས་པ་མ་འདྲེས་པར་མཁྱེན་པའི་ཡེ་ཤེས་དང་། སེམས་ཅན་ལ་མ་བུ་གཅིག་ལ་བྱམས་པ་ལྟ་བུའི་སྙིང་རྗེ་སྟེ་མཁྱེན་བརྩེ་གཉིས་ལྡན་གྱི་རྟོགས་པའི་ཡོན་ཏན་ཡང་རྫོགས། སེམས་ཅན་རང་ངོས་ནས་འདུལ་བའི་སྐལ་བ་ཡོད་ན་སྐལ་ལྡན་གྱི་སེམས་ཅན་རྣམས་ལ་ཆོ་འཕྲུལ་གསུམ་གྱི་སྒོ་ནས་དོན་གཉིས་རྫོགས་པའི་ས་ལ་སྐད་ཅིག་གིས་འབད་མེད་དུ་འགོད་ནུས་པས་ཕྲིན་ལས་ཀྱི་ཡོན་ཏན་ཡང་རྫོགས། དེ་ལྟ་བུའི་སྤངས་རྟོགས་ཕྲིན་ལས་དང་བཅས་པའི་གཞན་དོན་བྱེད་པའི་ཡོན་ཏན་མཐར་ཕྱིན་མངའ་བ་སངས་རྒྱས་ཡིན་པས། བདག་གིས་ཀྱང་གཞན་དོན་དུ་ཡོན་ཏན་མཐར་ཕྱིན་པ་ཅན་གྱི་སངས་རྒྱས་དེ་ཅིས་ཀྱང་ཐོབ་པར་བྱ་དགོས་སྙམ་པའི་རྫོགས་བྱང་གི་ཡོན་ཏན་དོན་དུ་གཉེར་བའི་འདུན་པ་དང་མཚུངས་ལྡན་གྱི་སེམས་བསྐྱེད་དགོས། སེམས་དེ་ཡང་བཀྲེས་སྐོམ་ཅན་གྱིས་བཟའ་བཏུང་འདོད་པ་ལྟ་བུའི་བློ་ངམ་ངམ་ཤུགས་ཀྱིས་སྐྱེས་ན་བྱང་ཆུབ་ཀྱི་སེམས་བཅོས་མིན་སྐྱེས་པ་ཞེས་བྱ། དེ་ལྟར་ཇོ་བོ་རྗེས་ཀྱི་མན་ངག་རྒྱུ་འབྲས་མན་ངག་བདུན་ལྡན་གྱི་སྒོ་ནས་སེམས་སྦྱོང་དགོས། དེ་བདུན་གྱི་གྲངས་ཡང་མར་ཤེས་པ། དྲིན་དྲན་པ། དྲིན་གཟོ་བ། ཡིད་འོང་གི་བྱམས་པ། བརྩེ་བའི་སྙིང་རྗེ། ལྷག་བསམ་རྣམ་དགརང་འབྲས་བླ་མེད་དང་བདུན་ཡིན། དེ་བདུན་ལས་ཡིད་འོང་གི་བྱམས་པ། བརྩེ་བའི་སྙིང་རྗེ། ལྷག་བསམ་རྣམ་དག་དང་གསུམ་གཞན་དོན་དོན་གཉེར་གྱི་བློ་དངོས་ཡིན། མར་ཤེས་སོགས་གསུམ་དེའི་རྒྱུ་ཡིན། གཞན་དོན་དོན་གཉེར་གྱི་བློ་དེ་ལས་བདུན་པ་རང་འབྲས་བླ་མེད་རྫོགས་བྱང་དོན་གཉེར་གྱི་བྱང་ཆུབ་གྱི་སེམས་དངོས་དེ་སྐྱེའོ། །དེ་ལྟར་ན་མན་ངག་བདུན་རྒྱུ་འབྲས་ཚན་པ་གཉིས་སུ་འདུ་བའོ། །སེམས་བསྐྱེད་ལ་དབྱེ་ན། སྤྱོད་འཇུག་ལས། བྱང་ཆུབ་སེམས་དེ་མདོར་བསྡུས་ན། །རྣམ་པ་གཉིས་སུ་ཤེས་པར་བྱ། །བྱང་ཆུབ་སྨོན་པའི་སེམས་དང་ནི། །བྱང་ཆུབ་འཇུག་པ་ཉིད་ཡིན་ནོ། །ཞེས་པ་ལྟར། སྨོན་སེམས་འཇུག་སེམས་གཉིས་ཡོད། དེའི་ཁྱད་པར་དེ་ཉིད་ལས། འགྲོ་བར་འདོད་དང་འགྲོ་བ་ཡི། །བྱེ་བྲག་ཇི་ལྟར་ཤེས་པ་ལྟར། །དེ་བཞིན་མཁས་པས་འདི་གཉིས་ཀྱི། །བྱེ་བྲག་རིམ་བཞིན་ཤེས་པར་བྱ། །ཞེས་པ་ལྟར། བྱང་སྡོམ་དང་མ་འབྲེལ་ཞིང་བསླབ་པའི་ཉམས་ལེན་དང་བྲལ་བའི་སེམས་བསྐྱེད་ནི་སྨོན་སེམས་ཡིན། དཔེར་ན་འགྲོ་བའི་བྱ་བ་དང་བྲལ་བའི་འགྲོ་འདོད་ཙམ་སྐྱེས་པ་ལྟ་བུའོ། །བྱང་སྡོམ་དང་འབྲེལ་ཞིང་བསླབ་པའི་ཉམས་ལེན་དང་དངོས་སུ་འབྲེལ་བའི་སེམས་བསྐྱེད་ནི་འཇུག་སེམས་ཡིན། དཔེར་ན་འགྲོ་བའི་བྱ་བ་ལ་ཞུགས་བཞིན་པའི་འགྲོ་འདོད་སྐྱེས་པ་ལྟ་བུའོ། །སེམས་བསྐྱེད་དང་བསྔོ་བ་བདག་མེད་རྟོགས་པའི་ཤེས་རབ་དང་གསུམ་གྱིས་ཟིན་པའི་སྦྱིན་སོགས་དྲུག་ནི་ཐབས་ཤེས་གཉིས་ལྡན་གྱི་ལམ་ཡིན་པས། འབྲས་བུ་སངས་རྒྱས་ཀྱི་སར་སྦྱོར་ངེས་ཀྱི་ལམ་ཕར་ཕྱིན་དང་ཤེར་ཕྱིན་ཡིན། ཕྱིན་དྲུག་ནི་ལུས་ལོངས་སྤྱོད་དགེ་རྩ་གསུམ་དང་དེ་བཏང་བའི་འབྲས་བུ་དང་བཅས་པ་གཞན་སེམས་ཅན་ལ་གཏོང་བའི་སེམས་ཐབས་ཤེས་གཉིས་ལྡན་ནི་སྦྱིན་པའི་ཕར་ཕྱིན། རང་དོན་ཡིད་བྱེད་ཀྱི་བློ་རྨི་ལམ་དུའང་མི་འབྱུང་བའི་བསླབ་པ་དང་འགལ་བའི་ཉེས་པས་མ་གོས་པར་ཚུལ་ཁྲིམས་གསུམ་གྱི་ལམ་ཐབས་ཤེས་གཉིས་ལྡན་ཚུལ་ཁྲིམས་ཀྱི་ཕར་ཕྱིན། སྡུག་བསྔལ་དང་གནོད་བྱེད་ཆོས་ཀྱི་ཉམས་ལེན་གསུམ་གྱིས་བསྐྱེད་པའི་སྡུག་བསྔལ་ལས་ཡིད་མི་འཁྲུགས་པར་སྡུག་བསྔལ་དེ་ལ་དགའ་སྤྲོའི་བློ་ཐབས་ཤེས་གཉིས་ལྡན་བཟོད་པའི་ཕར་ཕྱིན། གཞན་དོན་སྒྲུབ་པའི་ལམ་ཡུན་རིང་བ་བྱ་དཀའ་བ། གྲངས་མང་བ་ཅི་ཙམ་ཡིན་ཀྱང་དེས་སེམས་མི་ཞུམ་མི་སྐྱོ་བར་ལམ་གྱི་ཉམས་ལེན་དེ་ལ་ལྷག་པར་སྤྲོ་བའི་ཐབས་ཤེས་གཉིས་ལྡན་བརྩོན་འགྲུས་ཀྱི་ཕར་ཕྱིན། ལམ་གྱི་དམིགས་རྣམ་ཐམས་ཅད་ལས་སེམས་གཞན་དུ་མི་གཡེང་བར་ལུས་སེམས་ལ་ཤིན་སྦྱངས་ཀྱི་བདེ་བ་ཁྱད་པར་ཅན་གྱིས་ཟིན་པའི་སེམས་སྤྲོ་བསྡུ་ལ་རང་དབང་འབྱོར་བའི་སེམས་རྩེ་གཅིག་པའི་ཏིང་འཛིན་ཐབས་ཤེས་གཉིས་ལྡན་བསམ་གཏན་གྱི་ཕར་ཕྱིན། ཆོས་དང་གང་ཟག་གི་བདག་མེད་རྣམ་གཉིས་རྟོགས་པའི་ཤེས་རབ་ཐབས་ཤེས་གཉིས་ལྡན་ཤེས་རབ་ཀྱི་ཕར་ཕྱིན། བསྡུ་བའི་དངོས་པོ་བཞི་ནི། དང་པོ་གདུལ་བྱ་ལ་རྒྱུ་ཟང་ཟིང་སྦྱིན་པས་སྦྱིན་པའི་བསྡུ་བ། གདུལ་བྱར་ཆོས་བཤད་པ་སྙན་སྨྲས་བསྡུ་བ། ཆོས་བཤད་པ་ལྟར་ཉམས་སུ་ལེན་དུ་འཇུག་པས་དོན་སྤྱོད་ཀྱི་བསྡུ་བ། གདུལ་བྱ་ལམ་ལ་ཇི་ལྟར་བཀོད་པའི་ལམ་ལ་རང་ཉིད་ཀྱིས་དེ་བཞིན་སློབ་པ་དོན་མཐུན་གྱིས་བསྡུ་བའོ། །སྐྱེས་བུ་ཆེན་པོའི་ལམ་གྱི་མཚན་ཉིད་ནི། སྙིང་རྗེ་ཆེན་པོའི་གཞན་དབང་དུ་གྱུར་པའི་སྒོ་ནས་སེམས་ཅན་གཞན་གྱིས་སངས་རྒྱས་ཐོབ་ཕྱིར་དུ་རྣམ་མཁྱེན་དོན་དུ་གཉེར་བའི་ཆ་ནས་བཞག་པའི་བསམ་པ་དེ་སྐྱེས་བུ་ཆེན་པོའི་ལམ་གྱི་མཚན་ཉིད། མཚན་གཞི་ནི་སྐྱེས་བུ་ཆེན་པོའི་རྒྱུད་ཀྱི་སྙིང་རྗེ་ཆེན་པོ་དང་། ལྷག་བསམ་རྣམ་དག་ལྟ་བུའོ། །ལམ་དེ་ལ་བརྟེན་ནས་ལམ་རང་རྒྱུད་ལྡན་གྱི་གང་ཟག་ཉིད་བླ་མེད་བྱང་ཆུབ་ཏུ་བགྲོད་པར་བྱེད་པའི་ལམ་ཡིན་པའི་ཕྱིར་ན་ལམ་དེ་ལ་སྐྱེས་བུ་ཆེན་པོའི་ལམ་ཞེས་བྱ། སྐྱེས་བུ་གསུམ་གྱི་ལམ་དེ་རྣམས་ཀྱང་ལམ་འོག་མ་རྣམས་ལམ་གོང་མ་སྐྱེ་བའི་ཐབས་དང་། ལམ་གོང་མ་རྣམས་འོག་མ་ལ་བརྟེན་ནས་འབྱུང་བ་ཡིན་པས་ལམ་འོག་མ་ཉམས་སུ་བླངས་ནས་ལམ་གོང་མར་རིམ་པར་འཇུག་དགོས། དཔེར་སྐས་ཐེམ་འོག་མ་ལས་གོང་མར་བགྲོད་པ་བཞིན་ནོ། །དེའི་ཚུལ་ཡང་། དང་པོ་བཤེས་གཉེན་བསྟེན་ནས་ཐར་བའི་ལམ་འཚོལ་དགོས། ལམ་དེ་ཡང་། དལ་འབྱོར་ཐོབ་པའི་རྟེན་འདིར་སྒྲུབ་ནུས་པས་དལ་འབྱོར་དོན་ཆེ། དོན་ཆེ་བའི་རྟེན་འདི་སྟོང་ལོག་ཏུ་བྱས་ན་ཕྱིན་ཆད་རྟེན་འདི་འདྲ་མི་རྙེད་པས་དོན་ཆེ་དང་རྙེད་དཀའ་ལ་བསམ་ནས་ད་རེས་ལུས་རྟེན་ཐོབ་པའི་དུས་འདིར་ཐར་ལམ་ལ་ཞུགས་ནས་དལ་འབྱོར་དོན་ལྡན་དུ་བྱེད་དགོས། དལ་རྟེན་འདི་ཡང་ཡུན་རིང་དུ་མི་གནས་པས་མི་རྟག་པའི་ཚུལ་ལ་བསམ་ནས་མྱུར་དུ་ཆོས་ཤིག་མ་སྒྲུབ་ན། ཚེ་འདི་ཙམ་གྱི་བྱ་བ་ཁོ་ན་ལ་འབད་ནས་ཚེ་ཟད་པར་གྱུར་ན། འཆི་བའི་དུས་སུ་ཕན་པ་མེད་པར་འདི་ཕྱི་གཉིས་ཀར་སྡུག་བསྔལ་གྱི་གནས་ཁོ་ན་ཡིན་ཚུལ་ཤེས་ནས་ཚེ་འདིར་ཞེན་པ་ལོག་ནས་ཕྱི་མ་དོན་དུ་གཉེར་དགོས། ཕྱི་མ་ཡང་ངན་སོང་གསུམ་མ་ཟད་མངོན་མཐོ་ཡང་སྡུག་བསྔལ་ལས་མ་འདས་པས་འཁོར་བའི་སྐྱེ་བ་ཐམས་ཅད་སྡུག་བསྔལ་ཁོ་ནས་རང་བཞིན་དུ་རིག་ནས་ཐར་པ་རྣམ་དག་ཅིག་དོན་དུ་གཉེར་དགོས། ཐར་པ་ཡང་རང་ཉིད་གཅིག་པུ་འཁོར་བའི་སྡུག་བསྔལ་ལས་ཐར་བའི་ཐར་པ་ཙམ་ནི་རང་དོན་ཁོ་ན་རུ་ཟད་པས། མར་གྱུར་པའི་དྲིན་ཅན་སེམས་ཅན་རྣམས། གནས་སྐབས་འཁོར་བའི་སྡུག་བསྔལ་མཐར་ཐུག་ཞི་བའི་སྡུག་བསྔལ་ལྟ་བུའི་སྲིད་ཞིའི་སྡུག་བསྔལ་ཐམས་ཅད་ལས་ཐར་བའི་སངས་རྒྱས་ཀྱི་གོ་འཕང་ལ་འགོད་དགོས། དེའི་ཐབས་སུ་གཞན་དོན་མཐར་ཕྱིན་སངས་རྒྱས་ཀྱི་གོ་འཕང་ཐོབ་པར་བྱ་སྙམ་པའི་བྱང་ཆུབ་མཆོག་ཏུ་སེམས་བསྐྱེད་དགོས། སེམས་དེ་བསྐྱེད་པ་ཙམ་གྱིས་སངས་རྒྱས་མི་འགྲུབ་པས་འབྲས་བུ་དེ་ཆོས་སྐུ་དང་གཟུགས་སྐུ་གཉིས་ལྡན་ཡིན་པས། དེ་གཉིས་ཀྱི་རྒྱུ་དམིགས་བཅས་བསོད་ནམས་ཀྱི་ཚོགས་དང་། དམིགས་མེད་ཡེ་ཤེས་ཀྱི་ཚོགས་གཉིས་ཡིན་པས་དེ་གཉིས་བསྒྲུབ་དགོས། བསོད་ནམས་ཀྱི་ཚོགས་སྦྱིན་པ་དང་ཚུལ་ཁྲིམས་ཀྱི་ཕར་ཕྱིན་ཡིན། ཡེ་ཤེས་ཀྱི་ཚོགས་ཤེས་རབ་ཀྱི་ཕར་ཕྱིན་ཡིན། བཟོད་བརྩོན་བསམ་གཏན་གསུམ་གཉིས་ཆར་གཏོགས་པས་ཚོགས་གཉིས་ཉམས་སུ་ལེན་པ་ནི་ཕར་ཕྱིན་དྲུག་ལ་བསླབ་པ་ཉིད་ཡིན་ནོ། །རྒྱུ་ཚོགས་གཉིས་ཀྱི་ལམ་ལ་བརྟེན་ནས་འབྲས་བུ་སྐུ་གཉིས་འགྲུབ་ཚུལ་བསོད་ནམས་ཀྱི་ཚོགས་ཀྱིས་ཉེར་ལེན་གྱི་རྒྱུ་བྱས་ཡེ་ཤེས་ཀྱི་ཚོགས་ཀྱིས་ལྷན་ཅིག་བྱེད་རྐྱེན་བྱས་ནས་སངས་རྒྱས་ཀྱི་གཟུགས་སྐུ་འགྲུབ། ཡེ་ཤེས་ཀྱི་ཚོགས་ཀྱིས་ཉེར་ལེན་གྱི་རྒྱུ་བྱས་བསོད་ནམས་ཀྱི་ཚོགས་ཀྱིས་ལྷན་ཅིག་བྱེད་པའི་རྐྱེན་བྱས་ནས་སངས་རྒྱས་ཀྱི་ཆོས་སྐུ་འགྲུབ་པ་ཡིན། དེ་ལྟར་ན་འབྲས་བུ་སྐུ་གཉིས་ཐོབ་པ་ལ་རྒྱུ་ཚོགས་གཉིས་བསགས་པ་ལ་རག་ལས། རྒྱུ་ཚོགས་གཉིས་བསགས་པ་ལ། བྱང་ཆུབ་ཏུ་སེམས་བསྐྱེད་པ་ལ་རག་ལས། བྱང་ཆུབ་ཏུ་སེམས་བསྐྱེད་པ་ལ། སེམས་ཅན་ལ་སྙིང་རྗེ་ཆེན་པོ་སྐྱེས་པ་ལ་རག་ལས། སྙིང་རྗེ་ཆེན་པོ་སྐྱེ་བ་ལ་སེམས་ཅན་གྱི་སྡུག་བསྔལ་ལ་མི་བཟོད་པའི་བསམ་པ་སྐྱེས་པ་ལ་རག་ལས། སེམས་ཅན་གྱི་སྡུག་བསྔལ་ལ་མི་བཟོད་པའི་བསམ་པ་སྐྱེ་བ་ལ། རང་གི་སྡུག་བསྔལ་ལ་མི་བཟོད་པའི་བསམ་པ་སྐྱེས་པ་ལ་རག་ལས། རང་གི་སྡུག་བསྔལ་ལ་མི་བཟོད་པའི་བསམ་པ་སྐྱེ་བ་ལ། རང་ལ་འཁོར་བའི་སྡུག་བསྔལ་གྱིས་མནར་ཚུལ་མཐོང་བ་ལ་རག་ལས། འཁོར་བ་མཐོ་དམན་ཐམས་ཅད་སྡུག་བསྔལ་དུ་མཐོང་བ་ལ། ངན་སོང་གསུམ་སྡུག་བསྔལ་དུ་མཐོང་བ་ལ་རག་ལས། ངན་སོང་གསུམ་སྡུག་བསྔལ་གྱི་རང་བཞིན་དུ་ཤེས་ཏེ་དེར་མི་སྐྱེ་བའི་ཐབས་ལ་འབད་པས་ཕྱི་མ་དོན་གཉེར་གྱི་བསམ་པ་སྐྱེ་བ་ལ་ཐོག་མར་ཚེ་འདིའི་བྱ་བ་ལ་ཞེན་པ་ལོག་པ་ལ་རག་ལས། ཚེ་འདིའི་བྱ་བར་ཞེན་པ་ལྡོག་པ་ལ་བླ་མ་དམ་པའི་མགོན་ལ་བསྟེན་ནས་འདི་སྣང་གི་བྱ་བ་ལ་སྙིང་པོ་མེད་པར་ཤེས་པ་ལ་རག་ལས་པ་ཡིན་པས། ཉམས་ལེན་ཐམས་ཅད་ཀྱི་ཐོག་མར་མཚན་ལྡན་གྱི་བླ་མ་བསམ་སྦྱོར་གཉིས་ཀྱིས་ཚུལ་བཞིན་བསྟེན་པ་ནི་ཉམས་ལེན་གྱི་གནད་བརྒྱ་གཅིག་འདུས་ཡིན་པས་ཐར་འདོད་སྐལ་ལྡན་གྱི་སྐྱེས་བུས་དཔྲལ་བའི་མིག་དང་ཁོག་པའི་སྙིང་བཞིན་བླ་མ་དམ་པ་བསྟེན་ཚུལ་ལ་འབད་པར་བྱའོ། །། །སླར་སྨྲས་པ། འདིར་འབད་བསོད་ནམས་ཐོབ་པའི་ཉེར་མཚོན་པའི། །བསགས་དང་བསག་འགྱུར་དགེ་རྩས་མར་གྱུར་འགྲོ། །སྐྱེས་བུ་གསུམ་གྱི་ལམ་ལ་ཉེར་ཞུགས་ཏེ། །རྣམ་མཁྱེན་རྫོགས་པའི་བྱང་ཆུབ་མྱུར་ཐོབ་ཤོག། ཅེས་ཐེག་མཆོག་ལམ་གྱི་རིམ་པ་དྲན་ཉམས་གསོ་བའི་བདུད་རྩི་བཻཌཱུར་དཀར་པོའི་འོད་སྣང་ཞེས་པ་འདིའང་རྗེ་དབོན་རྡོ་རྗེ་མགོན་པོའི་བརྗེད་གསོས་སུ། སྤྲང་འཁྱར་ཚུལ་མིང་པས་མཁའ་འགྲོའི་སྒྲུབ་གནས་རབ་བཟང་དུ་ལྕགས་སྤྲེལ་ཟླ་༨ཚེས༢༥ལ་དགེ་བར་སྦྱར་བ་དགེ་ལེགས་འཕེལ། །། །